Katana keer terug na sy wortelsDie Suzuki Katana. Foto: Verskaf Toe die eerste Suzuki Katana uitgekom het, was ek nog te jonk vir ’n motorfietslisensie, maar wel oud genoeg om skelm met my broer se motorfiets te ry. Ek het menigmaal na die Suzuki-handelaar in Brits gestap om na die Katana te gaan kyk en gewens ek kon voel hoe hy ry. Die Katana het nie net vinnig gelýk nie, hy wás ook vinnig. Toe die eerste stories die ronde begin doen het dat daar ’n nuwe Katana op pad is, het die motorfietswêreld regop gesit. Sekere name soos Katana, Haybusa of Blackbird plak jy nie sommer op enige fiets nie. In Oktober 2018 het Suzuki die nuwe Katana aan die wêreld gewys. Daar was darem nie volskaalse muitery nie, so Suzuki het hier iets besonders beetgehad. Die Katana het uiteindelik nou Suid-Afrika bereik. Ek kon dus hierdie fiets in lewende lywe sien by die Randse skou. Die Suzuki Katana. Foto: Brian Cheyne By die Suzuki-stalletjie was daar ’n oorspronklike Katana reg langs die nuwe een geparkeer sodat jy kan waardeer hoe getrou die nuwe een hulde bring aan die oorspronklike. Daar was ’n groep Katana-aanhangers teenwoordig wat gretig was om die nuweling van nader te beskou. Party van hulle het reeds een bestel, en ná die onthulling kon ek sien hulle was tevrede met hulle keuse. Die hele eerste besending Katanas is reeds verkoop. Dit wys net watter aanhang hierdie fiets het. Die Katana gebruik as basis die bewese GSX-1000-platform. Daar is mense wat sê die Katana is net ’n GSX met nuwe bakpanele, maar dit is meer as dit. Wat Suzuki hier reggekry het, is merkwaardig. Deur slim met kleure, lyne en ontwerpelemente te werk, het hulle ’n motorfiets geskep met skerp dog vloeiende lyne. Die Katana-bloedlyn is ook baie duidelik. Die Suzuki Katana. Foto: Verskaf Verskeie items van die huidige GSX-R1000-superfiets is ook oorgedra na die Katana. Dit sluit onder meer die brandstofinspuiting en die remme in. Die enjin is wel aangepas om meer gebruikersvriendelik te wees en meer gepas vir alledaagse gebruik. Dit beteken nie dat die Katana te min krag gaan hê nie. Allermins. Die enjin lewer steeds 110 kW en 108 Nm wringkrag. Die volkleur-TFT-skerm is ’n welkome toevoeging tot die Katana en lyk na ’n uiters volledige paneel. Persoonlik hou ek baie van die ontwerp. Die nuwe Katana is nou al lank op my radar omdat ek nooit die kans gehad het om met die oorspronklike te ry nie. Dit lyk egter of ek nog ’n bietjie langer sal moet wag, aangesien daar eers aan die waglys aandag gegee moet word en fietse vir die pers dalk eers heelwat later vanjaar beskikbaar sal wees. Ek wag al 35 jaar – nog ’n paar maande sal geen verskil maak nie!